Da junge Ludwig Thoma woit wia sâi Fåta a Feaschda wean und håd déswéng a in Aschafnbuag Foastwiatschåft zan schdudian  ãgfãngt. Dés håd a åwa nåch an Joa blaim låssn und håd auf d Juarisdarai umgsådlt, dé a in Minga und Ealangen schdudiad håd. In deara Zaid is a a zu dé Schdudentnfabindungen dazua kéma, nemli zeascht zum "Forstcorps Hubertia" und an da Ludwig-Maximilian-Uni in Minga zu da "Corps Suevia". Fu 1890 bis 1893 woar a Rechtsbraktikant in Draunschdõa. 1894 is dãn sâi Muata gschdoam und nu im glaichn Joa is a ois Adfokat nåch Dåchau zong. Doat håd a "sâine Bauan" kena gleand, dé a schbeda in sâine Gschichtn so guad  beschrim håd.